Slökkviliðið á Akranesi fékk heldur óvanalegt útkall í dag en hringt var í það og beðið að koma hrafni nokkrum til hjálpar . Hrafninn , sem er einn af virðulegum bæjarhröfnum á Akranesi , var fastur uppi á þaki pósthússins við Kirkjubraut , búinn að flækja sig í mastri sem þar er . Slökkviliðsmenn höfðu snarar hendur , fóru með körfubíl á staðinn , hífðu sig upp og náðu að losa krumma úr prísundinni , sem eflaust var frelsinu feginn . Hann reyndist þó það illa særður á fæti að ekki var víst hvort ráðlegt væri að láta hann lifa við svo búið . Með slökkviliðsmönnunum Guðmundi Hjörleifssyni og Jóni Sólmundarsyni á myndinni er sérlegur hjálparsveinn þeirra , Brynjar Mar Guðmundsson , sem staddur var á svæðinu þegar Skessuhorn bar að . Þegar var búið að gefa hrafninum nafnið Sprettur .